Man kan sige meget om miljø- og fødevareminister Esben Lunde Larsen (V), og det gør man også, og det meste er rigtigt. Men ingen har anklaget ham for at rutte med sandheden.

Lunde er fuld af løgn, på trods af at manden også er vældig kristen, og der er det der med det ottende bud. Det med at man ikke må lyve.

Den slags blæser Lunde på, selv om han foretrækker at beskrive sine usandheder anderledes. Som i et samråd for knap et år siden:

– Desværre formulerede jeg mig upræcist på samrådet 23. november. Det beklager jeg.

Løgn var det nu alligevel, og dem er der forbløffende mange af i Lundes fodspor.

Han fiflede med sit cv på Folketingets hjemmeside.

Han begik en ph.d.-afhandling, som han senere måtte ændre, fordi Det Teologiske Fakultet kunne konstatere, at han havde plagieret både sig selv og andre.

Det store torskevalg Her er et af de fine bud på, hvem der skal kåres som Ekstra Bladets Nytårstorsk 2017. Der er er ti i alt, der er i spil til at få en flot, frisk og slimet fisk udleveret. I avisen vil der komme en stemmeseddel, så du kan deltage i afgørelsen af, hvem der er årets største torsk. Du kan også stemme her på ekstrabladet.dk, når samtlige nominerede er blevet præsenteret. Ikke blot kan du glæde dig over at have udført din demokratiske pligt. Du kan også vinde fine præmier.

Umiddelbart lyder det som en fjollet idé, at Lunde plagierede sig selv. Der må da være mere begavede mennesker at skrive af efter, ikke? Men det gjorde han altså også.

Han lagde pres på Trafikstyrelsen i en sag, hvor hans far og bror havde adskillige millioner på spil. Det sagde han ikke noget om.

Kvotekonger

Lunde blev af Folketingets flertal pålagt at gribe ind imod fiskeriets kvotekonger. Økonomisk stærke fiskere, som via stråmænd og såkaldte ’konefinter’ kontrollerer store kvoter, mens mindre fiskere må lægge op.

Ministeren forklarede, at det eneste, han kunne gøre, var at få kvotekongerne til at love på spejderære, at de overholdt reglerne.

Men det var løgn. Siden december 2015 havde Lundes ministerium haft et helt idékatalog med 16 mulige opstramninger, afslørede Berlingske.

Lunde bedyrede: – Jeg er aldrig – mig bekendt – blevet forelagt den 16-punkts-plan. Jeg kan ikke genkende, at jeg skulle have løjet over for nogen.

Her lugter af fisk, ikke?

28 millioner

Få dage efter lagde han sig fladt ned, sagde gentagne gange undskyld, blev udstyret med en næse på størrelse med en industritrawler og erklærede, at han havde lært af sine fejl. Og der er knageme mange at lære af.

Men få måneder senere afslørede Berlingske, at Lunde direkte og aktivt havde underløbet den politik, som Folketinget havde pålagt ham at føre.

Her kunne man forestille sig, at Lunde blev fyret. At hans kvajekvote var opbrugt. Men statsminister Lars Løkke Rasmussen nøjedes med at flytte fiskeriområdet over til Karen Ellemann, der gik og kedede sig med ligestilling og nordisk samarbejde.

Den øvelse kostede lige skatteyderne 28 millioner. De penge havde vi sparet, hvis Lars Løkke havde gjort det logiske og fyret Lunde helt som minister.

Nu kan manden lyve videre på miljø- og fødevareområdet. Han kan lade sine venner, landmændene, sprøjte løs og lade miljøet, det billige skidt, passe sig selv.

Og det gør han så.

Uægte søn

Ingen ved, hvorfor statsministeren holder hånden over Lunde, der åbenbart har svært ved at foretage sig noget uden at kvaje sig.

Tidligere kunne forklaringen være, at Lunde var den eneste minister, der var mindre populær end Lars Løkke, men efter at Liberal Alliance er kommet i regering, ligger flere ministre fra det parti også under statsministeren, så det er næppe derfor.

Nogle mener, at Lunde er uægte søn af Løkke, hvilket unægtelig på flere måder ville forklare rigtig meget.

Men det er nok ikke rigtigt.

Selv når Lunde ikke lyver, kan det lyde sært.

Som da han fortalte, hvorfor han nægter at tage imod underskriftindsamlinger:

– Jeg er simpelt hen så glad for at blive spurgt om det forhold om underskriftindsamlinger. Når jeg som minister ikke modtager underskriftindsamlinger, så er det simpelt hen, fordi jeg ikke vil. Jeg vil simpelt hen

ikke.

Den er jo svær at give igen på. Esben Lunde Larsen fortjener en torsk.

Esben Lunde Larsen har gjort sig fortjent til en torske-nominering. Tillykke. Tegning: Morten Ingemann